Փրկել միստր Բենքսին

«Փրկել միստր Բենքսին» (անգլ.՝ Saving Mr. Banks), ամերիկա-բրիտանա-ավստրալիական կենսագրական ֆիլմ՝ նկարահանված 2013 թվականին ռեժիսոր Ջոն Լի Հենկոկի կողմից, իր մեջ համադրում է կատակերգության և դրամայի տարրեր։ Ֆիլմի սցենարի հեղինակներն են Քելլի Մարսելը և Սյու Սմիթը, օպերատորն է Ջոն Շվարցմանը։
Ֆիլմը հիմնված է իրական դեպքերի վրա՝ կապված «Մերի Փոպինս» ֆիլմի ստեղծման հետ, որն էկրաններին է բարձրացել 1964 թվականին։ Ֆիլմի գլխավոր հերոսներն են գրող Պամելա Լինդոն Թրևերսը (Մերի Փոպինսի մասին գրքի հեղինակը) և կինոընկերության հիմնադիր ու ղեկավար Ուոլթ Դիսնեյը, որոնց դերերը խաղում են Էմմա Թոմփսոնն ու Թոմ Հենքսը։


== Սյուժե ==
1940-ական թվականների սկզբներին Ուոլթ Դիսնեյը (Թոմ Հենքս) իր դուստրերին խոստացել է ֆիլմ նկարահանել Մերի Փոպինսի մասին նրանց սիրելի գրքերի հիման վրա։ Մոտ 20 տարի նա համոզել է այդ գրքերի հեղինակին՝ գրող Պամելա Լինդոն Թրևերսին (Էմմա Թոմփսոն)՝ իրեն թույլ տալ Մերի Փոպինսի մասին ֆիլմ ստեղծել, բայց նա անդրդվելի էր։ Վերջապես 1961 թվականին նրան հաջողվում է կազմակերպել Թրևերսի երկշաբաթյա ուղևորությունը դեպի Լոս Անջելես, որի ընթացքում Դիսնեյը փորձում է սցենարիստ Դոն ԴաԳրադի (Բրեդլի Ուիթֆորդ) և երաժշտության հեղինակներ Շերման եղբայրների՝ Ռիչարդի (Ջեյսոն Շվարցման) ու Ռոբերտի (Բենջամին Նովակ) հետ նրան ներառել ֆիլմի նախապատրաստական աշխատանքների մեջ։
Չնայած Դիսնեյի կազմակերպած ջերմ ընդունելությանը և նրա բոլոր ցանկությունները հաշվի առնելու պատրաստակամությանը՝ Պամելա Թրևերսը ապագա ֆիլմի նախագծում դժգոհ էր բառացիորեն ամեն ինչից. նա պահանջում է արմատական փոփոխություն սցենարի մեջ, անիմացիայի լիակատար բացակայություն, ինչպես նաև կատարվող երգերի տեքստերի լեզվական ճշգրտություն։ Բացի այդ, նա կարծում էր, որ ֆիլմում տղամարդու գլխավոր դերը պետք է կատարի ոչ թե ամերիկացի Դիկ Վան Դայքը, այլ բրիտանացի դերասան (թեկնածուների թվում Թրևերսը նշում էր հայտնի դերասաններ Լոուրենս Օլիվիեին, Ռիչարդ Բարթոնին և Ալեք Գինեսին)։
Դրան զուգահեռ զարգանում էր ֆիլմի սյուժետային մեկ այլ գիծ՝ կապված Թրևերսի՝ Ավստրալիայում անցկացրած մանկական հիշողությունների հետ, երբ նրան անվանում էին Հելեն Գոֆ (գլխավոր հերոսուհու դերը մանկական տարիքում կատարում է Էննի Ռոուզ Բաքլին)։ Նա հիշում է իր հորը՝ Թրևերս Գոֆին (Քոլին Ֆարել) և մորը՝ Մարգարետին (Ռութ Ուիլսոն)։ Հոր քնքուշ սերն իր երեխաների նկատմամբ զուգակցվում է իր թուլակամության և ալկոհոլամոլության հետ, ինչը, ի վերջո, հանգեցնում է ողբերգական հետևանքների։ Աստիճանաբար պարզ է դառնում գրողի հոր կերպարի և գրքի հերոսներից մեկի՝ միստր Բենքսի սերտ կապը։
Չնայած բոլոր հնարքներին, ներառյալ Դիսնեյլենդում համատեղ արշավին, Ուոլթ Դիսնեյին այդպես էլ չի հաջողվում կամակոր գրողին համոզել իրեն ֆիլմն ստեղծելու իրավունք տալ։ Վարորդ Ռալֆի (Փոլ Ջամատի) ուղեկցությամբ Թրևերսը մեկնում է օդանավակայան, որպեսզի վերադառնա Լոնդոն։ Այդ պահին վշտացած Ուոլթ Դիսնեյը, պատահաբար որոշ մանրամասներ իմանալով գրողի անցյալից, փորձում է օգտագործել իր վերջին հնարավորությունը...:


== Դերերում ==


== Պրեմիերա և վարձույթ ==
«Փրկել միստր Բենքսին» ֆիլմի համաշխարհային պրեմիերան տեղի է ունեցել 2013 թվականի հոկտեմբերի 20-ին՝ Լոնդոնի կինոփառատոնի ժամանակում.
ԱՄՆ-ում ֆիլմի պրեմիերան տեղի է ունեցել Լոս Անջելեսում 2013 թվականի նոյեմբերի 7-ին՝ Ամերիկյան կինոարվեստի ինստիտուտի փառատոնի ժամանակ։ Այն տեղի է ունեցել Հոլիվուդում՝ Գրաումանի չինական թատրոնում, որտեղ 1964 թվականին տեղի էր ունեցել «Մերի Փոպինս» ֆիլմի պրեմիերան։
Ֆիլմն ԱՄՆ-ում սահմանափակ վարձույթով թողարկվել է 2013 թվականի դեկտեմբերի 13-ին, իսկ անսահմանափակ վարձույթով՝ 2013 թվականի դեկտեմբերի 20-ին։
Ռուսաստանում ֆիլմի պրեմիերան տեղի է ունեցել 2014 թվականի հունվարի 23-ին։


== Քննադատություն ==
Ֆիլմը քննադատներից ընդհանուր առմամբ ստացել է դրական արձագանքներ, հատկապես ընդգծվել են ֆիլմի որակյալ սցենարը և Թոմփսոնի ու Հենքսի դերասանական աշխատանքը։ Rotten Tomatoes կայքում 230 քննադատների 80 %-ը ֆիլմին տվել են դրական գնահատական։ Metacritic կայքում ֆիլմն ունի 65 % վարկանիշ՝ հիմնված 46 գրախոսությունների վրա։
Ջեյ Ֆորրին Blindside Reviews կայքում գրել է.

Կինոքննադատ Թայ Բարրը The Boston Globe թերթում գրել է.


== Մրցանակներ և անվանակարգեր ==
2013 – ԱՄՆ կինոքննադատների ազգային խորհրդի մրցանակ կանացի լավագույն դերի համար (Էմմա Թոմփսոն), ֆիլմի ներառում տարվա լավագույն ֆիլմերի տասնյակում։
2014 – ներկայացվել է «Ոսկե գլոբուս» մրցանակաբաշխության դրամայում կանացի լավագույն դերի համար  անվանակարգում (Էմմա Թոմփսոն)։
2014 – ներկայացվել է «Արբանյակ» մրցանակաբաշխության 6 անվանակարգում՝ լավագույն ֆիլմ, կանացի լավագույն դեր (Էմմա Թոմփսոն), երկրորդ պլանի տղամարդու լավագույն դեր (Թոմ Հենքս), լավագույն բնօրինակ սցենար (Քելլի Մարսել, Սյու Սմիթ), լավագույն բեմադրող նկարիչ (Լորեն Պոլիզի, Մայքլ Կորենբլիտ), զգեստների լավագույն ձևավորում (Դենիել Օռլանդի)։
2014 – ներկայացվել է ԱՄՆ կինոդերասանների գիլդիայի մրցանակաբաշխության կանացի լավագույն դերի համար (Էմմա Թոմփսոն) անվանակարգում։
2014 – ներկայացվել է BAFTA մրցանակաբաշխության 5 անվանակարգում՝ բրիտանական լավագույն ֆիլմ, կանացի լավագույն դեր (Էմմա Թոմփսոն), լավագույն երաժշտություն (Թոմաս Նյուման), զգեստների լավագույն դիզայն (Դենիել Օռլանդի), բրիտանացի սցենարիստի, ռեժիսորի կամ պրոդյուսերի լավագույն դեբյուտ (սցենարիստ Քելլի Մարսել)։
2014 – ներկայացվել է Օսկար մրցանակաբաշխության ֆիլմի լավագույն երաժշտության համար անվանակարգ (Թոմաս Նյուման)։
2014 – ներկայացվել է «Սատուրն» մրցանակաբաշխության կանացի լավագույն դերի համար անվանակարգում (Էմմա Թոմփսոն)։


== Ծանոթագրություններ ==


== Արտաքին հղումներ ==
«Փրկել միստր Բենքսին»(անգլ.) ֆիլմը Rotten Tomatoes կայքում
««Փրկել միստր Բենքսին»»(անգլ.) ֆիլմը Metacritic կայքում:
«Փրկել միստր Բենքսին»(անգլ.) ֆիլմը Box Office Mojo  կայքում
Փրկել միստր Բենքսին (2013), www.historyvshollywood.com
Հոդվածներ և կարծիքներ «Փրկել միստր Բենքսին» ֆիլմի մասին, www.imdb.com
«Փրկել միստր Բենքսին» ֆիլմի կադրերի պատկերասրահ, boxofficemojo.com
«Փրկել միստր Բենքսին» ֆիլմի սցենարը Archived 2020-01-29 at the Wayback Machine., waltdisneystudiosawards.com